**vlada republike srbije**

**Tim ZA SOCIJALNO UKLJUČIVANJE I SMANJENJE SIROMAŠTVA-SIPRU**

**Projekat „Znanjem do posla– Е2Е” Faza 2, za period 1. januar 2020. - 31. decembar 2021.**

**ZAHTEV ZA DOSTAVLJANJE PONUDE**

**za mesto koordinatora za zapošljavanje mladih**

Vlada Republike Srbije je dobila donaciju Švajcarske Konfederacije preko Švajcarske agencije za razvoj i saradnju (SDC) u okviru projekta „Znanjem do posla– Е2Е” Faza 2, za period od 1. januara 2020. do 31. decembra 2021, i deo sredstava je usmeren na finansiranje ove aktivnosti.

Tim za socijalno uključivanje i smanjenje siromaštva Vlade Republike Srbije (u daljem tekstu: SIPRU) objavljuje konkurs za izbor konsultanta/konsultantkinje na mesto koordinatora za zapošljavanje mladih.

**Ciljevi angažmana**

Koordinator za zapošljavanje mladih će pružiti podršku SIPRU kako bi se na što efikasniji način sproveo Program „Znanjem do posla – E2E“ kroz set aktivnosti u domenu politike zapošljavanja mladih na lokalnom nivou (projektni ishod br. 2), ali i kroz podršku unapređenju okvira javnih politika u domenu zapošljivosti i zapošljvanja mladih na nacionalnom nivou (projektni ishod br.1). Koordinator za zapošljavanje mladih će tesno sarađivati i pružiti podršku Savetniku za javne politike/Tim lideru koji upravlja Programom Znanjem do Posla kako bi se osigurao kvalitet rezultata kako na nacionalnom tako i na lokalnom nivou.

### Kontekst zadataka

Projekat “Znanjem do posla – E2E” je deo šireg programa zapošljavanja koji je pokrenut od strane Švajcarske agencije za razvoj i saradnju (SDC) još 2015. godine sa ciljem da se osigura dostojanstven rad i zapošljavanje mladih u Srbiji na održiv i inkluzivan način. Projekat “Znanjem do posla – E2E” ima za cilj da unapredi poziciju mladih u Republici Srbiji kroz unapređenje kvaliteta javnih politika za zapošljavanje, ali i kroz dodatno usavršavanje mladih i njihovih veština u skladu sa potrebama privatnog sektora.

Projekat ima dva ključna definisana ishoda:

* Ishod 1: Ključne zainteresovane strane sa nacionalnog i lokalnog nivoa primenjuju efektivne i na činjenicama zasnovane javne politike za povećanje zapošljivosti i zapošljavanja mladih sa unapređenim kapacitetima za veći učinak i diverzifikovanim izvorima finansiranja
* Ishod 2: Nezaposleni mladi imaju koristi na tržištu rada od unapređenih mera promocije zapošljavanja mladih i neformalnih obuka koje traži privatni sektor na izabranim lokacijama.

Koordinator za zapošljavanje mladih će pružiti podršku SIPRU u sprovođenju specifičnih aktivnosti u okviru programskog ishoda br. 2 a koje se odnose na institucionalizaciju, održivost i skaliranje E2E modela za zapošljivost i zapošljavanje mladih. U sklopu ovih aktivnosti od kandidata/kinja se očekuje da putuju po Srbiji, razgovaraju sa velikim brojem aktera, predstavnika organa lokalne samouprave, organizacijama civilnog društva, predstavnika privatnog sektora, osmisle i sprovedu zagovaračku kampanju kako bi se osigurala finansijska i institucionalna održivost inovativnih modela za zapošljavanje koji su razvijeni u prvoj fazi Programa znanjem do posla. Kada je reč o programskom ishodu br. 1 koordinator za zapošljavanje mladih će pružiti podršku SIPRU na lokalnom nivou u cilju unapređenja statusa marginalnih grupa, posebno žena, mladih, Roma, migranata, osoba sa invaliditetom a posebno se to odnosi na one koji žive u ruralnim oblastima i gde je izraženo siromaštvo, kroz unapređenje kvaliteta relevantnih javnih politika (strategije, zakoni, akcioni planovi itd.)

Projekat “Znanjem do posla – E2E” podržava kreiranje javnih politika za zapošljavanje mladih na bazi činjenica i pod pokriveteljstvom SIPRU podržava proces koordinacije i saradnje između ključnih nacionalnih i lokalnih aktera koji su odgovorni za kreiranje i sprovođenje javnih politika. SIPRU takođe u okviru svog mandata radi i na promociji uspešnih primera za zapošljavanje mladih kao i na javnom zagovaranju da se u skladu sa njima unaprede javne politike za zapošljavanje mladih. Ključna ministarstva sa kojima SIPRU sprovodi projekat “Znanjem do posla – E2E” jesu Ministarstvo za rad, zapošljavanje, boračka i socijalna pitanja kao i Ministarstvo prosvete, nauke i tehnološkog razvoja. Oba ministarstva su aktivno učestvovala u pripremi i sprovođenju prve faze Projekta „Znanjem do posla – E2E“ i ostaju posvećena sprovođenju druge faze programa do 2021. godine.

### Projektni zadatak i opis posla/očekivani rezultati

Projektni zadatak je, iz metodoloških razloga, podeljen na četiri komponente i u sklopu svake od njih od kandidata se očekuje da u određenoj srazmeri učestvuje u konkretnim aktivnostima, kao što je to navedeno u opisu poslova:

Prva komponenta: Koordinacija i stručna podrška za osnaživanje kapaciteta nacionalnih i lokalnih institucija za pripremu, praćenje i sprovođenje politike zapošljivosti i zapošljavanja mladih. Specifično to podrazumeva:

* Podršku u sprovođenju planova za institucionalizaciju i održivost 6 inovativnih modela za zapošljavanje mladih koji su razvijeni u prvoj fazi E2E Programa;
* Podršku u sprovođenju razvojnog Fonda (Opportunity fund) Programa „Znanjem do posla E2E“ za povećanje zapošljivosti i zapošljavanja mladih iz ugla socijalnog uključivanja kojim upravlja IP-NIRAS;
* Saradnja i koordinacija aktivnosti sa partnerom (IP-NIRAS) u sprovođenju Programa „Znanjem do posla E2E“ a u vezi sa razvojnim Fondom (Opportunity fund), mehanizmom za izveštavanje o realizaciji koji se koristi (WebMo), WBL (Worked based learning) pozivima i drugim zajedničkim aktivnostima E2E/SIPRU i IP-NIRAS;
* Podršku SIPRU kako na nacionalnom, tako i na lokalnom nivou u razmeni iskustava, najboljih praksi odnosno modela za povećanje zapošljivosti i zapošljavanja mladih;
* Promovisanje i zagovaranje koncepta društvenih inovacija u drugim relevantnim oblastima (socijalno uključivanje i smanjenje siromaštva itd.) u uskoj saradnji sa drugim nadležnim ministarstvima i zainteresovanim stranama kao mogućeg odgovora na kompleksne probleme.

Druga komponenta: stručno savetovanje, razvoj i koordinacija sa ključnim partnerima na realizaciji projekta u domenu zapošljavanja/zapošljavanja mladih. Specifično to podrazumeva:

* Podršku SIPRU i ministarstvima u planiranju i sprovođenju najvažnijih inicijativa za unapređenje strateškog i zakonodavnog okvira za zapošljavanje/zapošljavanje mladih koji proizilaze iz projektnog dokumenta i plana rada za njegovu realizaciju u okviru ishoda br. 1;
* Održavanje tesne saradnje sa nadležnim ministarstvima, predstavnicima civilnog sektora, socijalnim partnerima, donatorskom zajednicom relevantnom za temu zapošljavanja/zapošljavanja mladih i podrška sprovođenju aktivnosti u ovom domenu;
* Održavanje bliske saradnje sa Kabinetom predsednice Vlade Republike Srbije i Švajcarske agencije za razvoj i saradnju u oblastima zapošljvanja/zapošljavanja mladih;
* Podrška SIPRU u promociji zapošljavanja/zapošljavanja mladih i socijalnog uključivanja/ inovativnih modela za zapošljivost/zapošljavanje mladih;
* Podrška u aktivnostima Programa „Znanjem do Posla – E2E“ koje se odnose na usklađivanje i razmenu primera dobrih praksi u oblasti zapošljavanja/zapošljavanja mladih.

Treća komponenta: informisanje i komunikacija sa svim zainteresovanim stranama kako bi se pružila podrška građanima/kama u njihovom socijalnom uključivanju i zapošljavanju. Specifično to podrazumeva:

* Doprineti većoj vidljivosti SIPRU kao jednog od vodećih aktera u domenu zapošljivosti i zapošljavanju mladih putem medijskih prezentacija, izrade materijala za zvaničnu internet stranicu SIPRU, uključujući i blog o socijalnom uključivanju, uspešne priče, bilten i društvene mreže;
* Podržati izradu različitih vodiča, priručnika i uputstava za korišćenje raspoloživih finansijskih sredstava i znanja, kako bi se omogućilo efikasnije sprovođenje projekata socijalnog uključivanja.

Četvrta komponenta: ostali poslovi u okviru oblasti zapošljavanja/zapošljavanja mladih koji budu definisani od strane SIPRU menadžera.

### Trajanje angažmana

Angažman će se sprovoditi u okviru projekta „Znanjem do posla– Е2Е” Faza 2, koji se sprovodi za period od 01. januara 2020. do 31. decembra 2021 godine. Osoba koja ispuni kriterijume će biti angažovana u periodu od 01. septembra 2020. do 31. decembra 2021. godine.

**\*\*\***

**Zainteresovana lica treba da ispunjavaju sledeće uslove:**

Radno iskustvo:

1. Univerzitetska diploma u trajanju od 4 godine fakulteta društvenog usmerenja (Fakultet političkih nauka, Pravni fakultet, ostali fakulteti društvenog usmerenja). Master studije će se smatrati dodatnom kvalifikacijom;
2. Relevantno iskustvo u radu na temu politike zapošljavanja, zapošljavanja mladih i socijalnog uključivanja kako na nacionalnom nivou tako i na lokalnom u trajanju od minimum 5 godina;
3. Prethodno iskustvo u dizajnu, sprovođenju i praćenju sprovođenja grant šema, odnosno dodele bespovratnih sredstava će se smatrati prednošću.

Veštine i znanja:

* Odlično poznavanje strateškog, zakonodavnog i institucionalnog okvira u domenu zapošljavanja u Republici Srbiji sa posebnim osvrtom na zapošljavanje mladih i njihovom socijalnom uključivanju;
* Sklonost ka inovacijama sa posebnim akcentom na društvenim inovacijama će se smatrati prednošću;
* Odlično znanje srpskog i engleskog jezika;
* Odlične analitičke veštine, pisanje i izveštavanje;
* Odlične veštine rada u timu kao i komunikacione veštine;
* Kreativnost, samostalnost i upornost u radu, visok nivo integriteta;
* Solidne IT veštine (upotreba osnovnih MS Office alata, web pretraživača i sl.).

Izbor će se vršiti primenom metode: **„Izbor konsultanata na osnovu kvaliteta i cene“** u skladu sa postupkom predviđenim Prilogom br. 4 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekat „Znanjem do posla– Е2Е” Faza 2, za period od 1. januara 2020. do 31.decembra 2021, koji možete pogledati na[**http://socijalnoukljucivanje.gov.rs/wp-content/uploads/2020/04/Prilog-broj-4.doc**](http://socijalnoukljucivanje.gov.rs/wp-content/uploads/2020/04/Prilog-broj-4.doc)

Opis Projektnog zadatka, detaljno uputstvo i formulari za podnošenje ponuda možete preuzeti sa linka: <http://socijalnoukljucivanje.gov.rs/rs/o-nama/javne-nabavke/>

**Zainteresovani kandidati će podnositi ponude u zatvorenim kovertama najkasnije do 7.8.2020. - 16:00 časova, poštom ili lično na adresu:**

Tim za socijalno uključivanje i smanjenje siromaštva

Bulevar Milutina Milankovića 106

11070 Novi Beograd

Za dodatne informacije možete se obratiti u pisanoj formi na mail a.roncevic@gov.rs. do 31.7.2020.